‘জুলাই যোদ্ধা’দের ভাতা ও সরকারি সুবিধা দেবে ইউনুস সরকার

ওয়েব ডেস্ক: মুক্তিযোদ্ধাদের বাড়তি সুবিধা দেওয়া নিয়ে বাংলাদেশে (Bangladesh) ছাত্র আন্দোলনের সূত্রপাত হয়েছিল। সেই থেকে পরিস্থিতির অবনতি ঘটে এবং গদিচ্যুত হয় শেখ হাসিনার (Sheikh Hasina) সরকার। এরপর মহম্মদ ইউনুসের (Mohammed Yunus) নেতৃত্বে অন্তর্বর্তী সরকার গঠিত হয় বাংলাদেশে। কিন্তু ইউনুস সরকার ফের বাড়তি সুবিধা দিতে চলেছে যোদ্ধাদের। তবে এবার আর মুক্তিযোদ্ধা নয়, ‘জুলাই যোদ্ধা’দের (July Yoddha) দেওয়া হবে সরকারি সুযোগ সুবিধা।

বাংলাদেশের অন্তর্বর্তী সরকারের সিদ্ধান্ত অনুযায়ী শেখ হাসিনার সরকারবিরোধী আন্দোলনে নিহতদের ‘জুলাই শহিদ’ এবং আহতদের ‘জুলাই যোদ্ধা’ হিসেবে স্বীকৃতি দেওয়া হবে। সোমবার মুক্তিযুদ্ধ বিষয়ক মন্ত্রকের উপদেষ্টা ফারুক-ই-আজম এই ঘোষণা করেন। সরকারের পক্ষ থেকে জানানো হয়েছে, এই আন্দোলনে অংশগ্রহণকারীদের জন্য বিশেষ সুবিধা ও আর্থিক সহায়তা প্রদান করা হবে।

আরও পড়ুন: বইমেলায় স্যানিটারি ন্যাপকিন বিক্রিতে নিষেধাজ্ঞা ইউনুসের বাংলাদেশে

জানা গিয়েছে, ‘জুলাই শহিদ’দের পরিবার এবং ‘জুলাই যোদ্ধা’দের জন্য বিশেষ পরিচয়পত্র আজীবন চিকিৎসা সুবিধা এবং নির্দিষ্ট আর্থিক সহায়তা দেওয়া হবে। ফারুক-ই-আজম জানান, আন্দোলনে নিহতদের পরিবারকে এককালীন ৩০ লক্ষ টাকা প্রদান করা হবে। পাশাপাশি গুরুতর আহতরা এককালীন ৫ লক্ষ টাকা এবং প্রতি মাসে ২০ হাজার টাকা ভাতা, অঙ্গহানি হয়েছে এমন ব্যক্তিরা এককালীন ৩ লক্ষ টাকা এবং প্রতি মাসে ১৫ হাজার টাকা ভাতা এবং সামান্য আহতরা চাকরি ও পুনর্বাসনে অগ্রাধিকার পাবেন। তবে তাঁরা কোনও আর্থিক ভাতা পাবেন না।

মুক্তিযুদ্ধ বিষয়ক মন্ত্রকের উপদেষ্টা ফারুক-ই-আজম আরও জানান, দেশের ভুয়ো মুক্তিযোদ্ধাদের চিহ্নিত করার প্রক্রিয়াও শুরু হবে। অভিযোগ উঠেছে, অনেকেই মুক্তিযুদ্ধে অংশগ্রহণ না করেও মুক্তিযোদ্ধার স্বীকৃতি নিয়ে সরকারি সুবিধা ভোগ করেছেন। তাই নতুন প্রশাসন মুক্তিযুদ্ধের প্রকৃত ইতিহাস রক্ষা করতে এই বিষয়ে কঠোর হতে চলেছে।